Corvinul Hunedoara a detonat bomba în acest sezon în fotbalul românesc, reușind să câștige Cupa României deși evoluează în eșalonul secund, iar principalul merit îi aparține antrenorului Florin Maxim. Acesta a crezut încă de la începutul competiției că se poate atinge o asemena performanță, datorită căreia hunedorenii au obținut și o nesperată calificare în turul 1 preliminar al Europa League.
Florin Maxim, antrenorul care a reușit să readucă pe Corvinul în cupele europene după o pauză de 42 de ani, a explicat la FANATIK SUPERLIGA cum a fost posibilă această „minune”, anticipată încă de la startul competiției, dar și ce bonusuri vor primi jucătorii.
„Corvinul Hunedoara merge în preliminariile Europa League. Sunt doar niște detalii, care sunt puse la punct și e de așteptat un răspuns de la UEFA în perioada imediat următoare. Deci avem echipă de ligă secundă în Europa League și aș vrea să vă întreb cum vi s-a părut antrenorul Florin Maxim…”, a început discuția moderatorul Cristi Coste la FANATIK SUPERLIGA, emisiune transmisă LIVE pe site-ul FANATIK.RO în fiecare luni, marți și vineri, de la ora 10:30.
„Cum îl știam și înainte… Că îl știam și eu de mult timp, încă de pe vremea când juca pe la Sportul… Noi am promovat împreună în prima ligă. Eu eram președinte la Brănești, el jucător la Sportul. Am făcut împreună pasul în prima ligă.
Ei au terminat în urma noastră, pe ultimul loc, dar noi nu ne-am mai luat licența, a fost luată Timișoara și băgată în B, Bistrița de pe locul 10 băgată în B, ei s-au aflat în situația de a continua în prima ligă deși terminaseră pe ultimul loc.
Florin Maxim e genul de antrenor care are și avantajul de a proveni dintr-un fotbalist bun pentru prima ligă… Muncitor… El pare așa, mai spre Nagelsmann, mai spre ăștia teoreticienii. Ca stil de abordare, ca rapiditate a ascensiunii.
Însă, cu toate acestea, el vine din iarbă, cred că are 200 și ceva de meciuri pe la toate echipele la care a evoluat. Știe până unde să se meargă cu acest corporatism… Că s-a vorbit de familie… A zis bine, «nu domnule, famiile noastre sunt acasă. Ăsta e un grup care are aceleași interese, nu o familie».
În opinia mea, asta este delimitarea de acel corporatism cu tot dinadinsul. Să fim o familie… Intri azi într-o librărie și îți cad în cap tot felul de cărți de dezvoltare profesională. «Baltagul» nu mai e pe rafturile alea. Doar cărți care vorbesc mult despre nimic.
Și în fotbal există tendința de a se bate câmpii cu voioșie. Ei, Maxim nu bate câmpii. Și chiar mi-a plăcut aia cu «familia e acasă. Aici suntem împreună o zi»”, este caracterizarea „fără perdea” pe care cunoscutul jurnalist Alin Buzărin i-a făcut-o tehnicianului de la Corvinul.
„Vezi acum, dacă nu câștiga Cupa, nu-l cunoștea nimeni. Acum toată lumea îl cunoaște. Eu nu am fost atent la astea mai extrafotbalistice, dar mi-a plăcut aia cu «de ce să mă agit pe margine, să nu am creierul limpede și să știu ce să le transmit jucătorilor»”, a completat și Robert Niță la FANATIK SUPERLIGA, emisiune disponibilă și în premieră lunea, marțea și vinerea, de la 17:30, pe canalul de YouTube Fanatik și pe pagina de Facebook Horia Ivanovici.